विमान ईंधन के दाम डेढ़ प्रतिशत और बढ़े  
रुपये की कमजोरी की वजह से तेल आयात महंगा होने की वजह से कंपनियों ने सितंबर में दूसरी बार एटीएफ के दाम बढ़ाए हैं।
सार्वजनिक क्षेत्र की तेल कंपनियों ने विमान ईंधन एटीएफ की कीमतों में डेढ़ प्रतिशत की और बढ़ोतरी कर दी है। रुपये की कमजोरी की वजह से तेल आयात महंगा होने की वजह से कंपनियों ने सितंबर में दूसरी बार एटीएफ के दाम बढ़ाए हैं।  इंडियन ऑयल कारपोरेशन के एक अधिकारी ने बताया कि दिल्ली के टी-3 हवाई अड्डे पर एटीएफ का दाम 899 रुपये प्रति किलोलीटर या डेढ़ प्रतिशत बढ़कर 58,578 रुपये प्रति किलोलीटर हो जाएगा। नई दरें आज मध्य रात्रि से लागू होंगी।  आईओसी, हिंदुस्तान पेट्रोलियम और भारत पेट्रोलियम ने इससे पहले 16 सितंबर को जेट ईंधन के दामों में ढाई प्रतिशत की वृद्धि की थी। देश के सबसे व्यस्त हवाई अड्डे मुंबई में एटीएफ की कीमत 907 रुपये प्रति किलोलीटर बढ़कर 59,359 रुपये हो जाएगी। एयरलाइन की परिचालन लागत में एटीएफ की हिस्सेदारी 40 प्रतिशत बैठती है। फिलहाल किसी एयरलाइन से एटीएफ कीमतों में वृद्धि का यात्री किरायों पर पड़ने वाले असर के बारे प्रतिक्रिया नहीं ली जा सकी।  तीनों कंपनियां प्रत्येक माह की एक और 16 तारीख को औसत अंतरराष्ट्रीय कीमतों के हिसाब से एटीएफ मूल्य में संशोधन करती हैं।